જીએલએફના ફેસ્ટિવલ ડિરેક્ટર સમકિત શાહ કહે છે, “આ વર્ષના જીએલએફમાં કેન્દ્રસ્થાને ગંભીરતાપૂર્વક હાસ્યને મૂકી રહ્યા છીએ, કારણ કે આપણે રોજિંદા જીવનમાં હાસ્યનું મહત્ત્વ સમજવું જોઈએ અને બીજા કોઈને બદલે આપણી જાત પર હસવાની ક્ષમતા કેળવવી જોઈએ.” તેઓ એમ પણ કહે છે કે, કટાક્ષયુક્ત રમૂજી અને બૌદ્ધિક ઊંચાઈ ધરાવતું હાસ્ય હવે ભૂંસાઈ રહ્યું છે. હાસ્ય, વિનોદ, વ્યંગ, કટાક્ષ જનસમૂહોમાં વિચારોત્તેજક સંવાદનું એક અસરકારક સાધન છે. ગુજરાતના અને વિશ્વના ખૂણે ખૂણેથી હાસ્ય લેખકો, કલાકારો, કાર્ટૂનિસ્ટ્સ, સ્ટેન્ડઅપ કોમેડીઅન્સ, જીએલએફમાં તેમની કળા અને કસબના માધ્યમથી આ વાતનું મહત્ત્વ સમજાવશે. તેઓ નિખાલસતાથી આપણા સમાજના વિવિધ પ્રશ્નોની ચર્ચા કરશે અને તે ઓડિયન્સ માટે મનોરંજક અનુભવ બની રહેશે.